ติดตั้งเครื่องผลักดันน้ำ 100 เครื่องเสร็จเรียบร้อยแล้วในแม่น้ำมูล  เร่งระบายน้ำลงสู่แม่น้ำโขงเตรียมรับน้ำเหนือ
นายประพิศ จันทร์มา อธิบดีกรมชลประทาน เปิดเผยว่า สืบเนื่องจากในระยะที่ผ่านมา มีปริมาณฝนตกชุกต่อเนื่องในพื้นที่ภาคตะวันออกเฉียงเหนือ จึงทำให้มีน้ำท่าไหลลงสู่แม่น้ำชีและแม่น้ำมูลในปริมาณมาก ทำให้มีน้ำเอ่อล้นตลิ่งเข้าท่วมพื้นที่ลุ่มต่ำที่อยู่นอกคันกั้นน้ำบริเวณอำเภอเมืองและอำเภอวารินชำราบ จังหวัดอุบลราชธานี จึงได้สั่งการให้สำนักงานชลประทานที่ 7 จังหวัดอุบลราชธานี ร่วมกับสำนักเครื่องจักรกล นำเครื่องผลักดันน้ำ จำนวน 100 เครื่อง ไปติดตั้งในแม่น้ำมูล บริเวณสะพานพิบูลมังสาหาร อำเภอพิบูลมังสาหาร จังหวัดอุบลราชธานี เพื่อเตรียมพร้อมรับมือกับสถานการณ์น้ำหลากจากพื้นที่ตอนบน ด้วยการเร่งผลักดันน้ำ ให้ระบายลงสู่แม่น้ำโขง ปัจจุบันได้ทำการติดตั้งเครื่องผลักดันน้ำ 100 เครื่อง เสร็จเรียบร้อยแล้ว ขณะนี้อยู่ระหว่างเดินสายไฟจากหม้อแปลงเข้าอุปกรณ์จ่ายไฟเครื่องผลักดันน้ำ คาดว่าอีกประมาณ 3 วัน จะเริ่มเดินเครื่องผลักดันน้ำได้ เพื่อบรรเทาความเดือดร้อนให้กับประชาชนในพื้นที่และเตรียมพร้อมรับน้ำเหนือที่กำลังจะไหลมาอีกในระยะต่อไป